Regionsudvalgets udtalelse om:

- »Kommissionens meddelelse om netværk til overvågning af smitsomme sygdomme i Det Europæiske Fællesskab«, og - »Forslag til Europa-Parlamentets og Rådets afgørelse om oprettelse af et netværk til epidemiologisk overvågning af og kontrol med smitsomme sygdomme i Det Europæiske Fællesskab« (96/C 337/13)

Regionsudvalget vedtog på sin 13. plenarforsamling den 12.-13. juni 1996 (mødet den 13. juni 1996) enstemmigt følgende udtalelse: Kommissionens meddelelse om netværk til overvågning af smitsomme sygdomme i Det Europæiske Fællesskab (KOM(96) 78 endelig udg. - 96/0052 COD) ().

REGIONSUDVALGET har vedtog under henvisning til

Rådets beslutning af 11. april 1996 om at anmode om Regionsudvalgets udtalelse i henhold til EF-traktatens artikel 129 og 198 C;

Regionsudvalgets beslutning af 18. juli 1995, om at henvise forberedelsen af udtalelsen til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«;

Underudvalg 8's forslag til Regionsudvalgets udtalelse vedtaget den 13. maj 1996 (CdR 157/96) med Bente Nielsen som ordfører, følgende udtalelse.

1. Introduktion

EU-kommissionen har fremlagt et forslag til etablering af et unionsbredt netværk til epidemiologisk overvågning af og kontrol med smitsomme sygdomme.

Systemet er ikke blot tænkt som et permanent overvågningssystem, men også som et system, der skal kunne anvendes i katastrofesituationer, dvs. for at stoppe udbrud af epidemier så hurtigt som muligt. Denne form for overvågning er også et instrument, der skal kunne anvendes til udvikling af præventive politikker - f.eks. vaccinationspolitikker.

Kommissionen forudser to handlingsforløb i de fremtidige aktioner i forbindelse med etableringen af det omhandlede netværk:

For det første etablering af et system til overvågning og kontrol med smitsomme sygdomme på unionsniveau.

For det andet udvikling og koordination af samarbejder inden for Unionen og assistance til pilotprojekter på nationalt plan. Hertil kommer udveksling af erfaringer gennem ekspertmøder og informationsspredning.

Implementering af systemet vil efter Kommissionens opfattelse betyde fordele på mange områder - blandt andet:

- det vil sikre etablering af et system af sammenhængende, velstruktureret, troværdig og effektiv karakter på unionsniveau mellem de myndigheder, der er ansvarlige for overvågning af smitsomme sygdomme - noget, der ikke eksisterer i dag,

- det vil sikre en hurtig, sikker, troværdig og samstemmende identifikation af tilfælde af smitsomme sygdomme, der forekommer inden for Unionen eller som indføres udefra,

- det vil give de kompetente myndigheder lejlighed til at konsultere hinanden om de præventive skridt, der bør tages, og det vil hjælpe i en koordineret introduktion af sådanne skridt, herunder deres effektivitet, og

- det vil give myndighederne den støtte, de behøver til at analysere og fortolke data og til at tage de nødvendige forholdsregler for at stoppe spredning af smitsomme sygdomme.

På baggrund heraf samt meddelelsens indhold i øvrigt skal Regionsudvalget fremsætte følgende generelle og konkrete bemærkninger til Kommissionens forslag, herunder forslag til ændringer og initiativer.

Regionsudvalgets bemærkninger og forslag

2. Generelle bemærkninger

2.1. Regionsudvalget hilser velkommen, at Kommissionen har vist interesse for folkesundhedsområdet gennem dette forslag om etablering af et unionsbredt netværk til overvågning og kontrol med smitsomme sygdomme. Kommissionen har dermed betonet vigtigheden af at sikre et højt sundhedsbeskyttelsesniveau i Den Europæiske Union. Idet sundhedstilstande og folkesundhed i det hele taget er spørgsmål, der er meget tæt på den enkelte borger, er emnet af stor interesse for Regionsudvalget.

2.2. Det er et faktum, at visse smitsomme sygdomme, som tidligere har været betragtet som udryddede, nu er begyndt at dukke op igen. Visse steder har disse sygdomme fået omfang af epidemier. Befolkningens øgede mobilitet som følge af f.eks. turisme og immigration, øger risikoen for spredning af disse sygdomme. Regionsudvalget er derfor helt enig i, at dette er et oplagt område at etablere et samarbejde på. Udvalget finder således, at der generelt er tale om et godt initiativ fra Kommissionen.

2.3. Regionsudvalget bemærker, at forslaget er fremsat inden for rammerne af artikel 129 i Traktaten om Den Europæiske Union, der rummer mulighed for, at Unionen kan understøtte medlemsstaternes bestræbelser på folkesundhedsområdet, dvs. bidrage til aktiviteter vedrørende sygdomsforebyggelse og folkesundhed generelt.

2.4. Regionsudvalget skal i den forbindelse understrege, at etablering af netværket ikke skaber mulighed for indflydelse på, hvorledes medlemsstaterne organiserer, driver eller finansierer sundhedsområdet på nationalt plan.

2.5. Regionsudvalget hilser velkomment, at forslaget er baseret på princippet om delt kompetence mellem Unionen og medlemsstaterne og er fremsat med passende hensyn til det fundamentale princip om subsidiaritet, der understøtter Europas konstruktion.

2.6. Regionsudvalget skal i den forbindelse understrege vigtigheden af, at dette princip respekteres, idet de sundhedsmæssige problemer er meget forskellige i de enkelte medlemslande, og at problemerne løses på forskellige administrative niveauer. Regionsudvalget skal derfor også understrege, at i de lande, hvor ansvaret for sundhedsvæsenets drift m.v. ligger på regionalt eller lokalt niveau, bør etablering af netværkene i høj grad inddrage regionale myndigheder.

2.7. Regionsudvalget vil også understrege, at etablering af internationale netværk til overvågning af smitsomme sygdomme, herunder mulighed for hurtige aktioner i forbindelse med udbrud af epidemier, ikke må være medvirkende til at skabe unødig bekymring i befolkningerne. Regionsudvalget understreger derfor, at man først og fremmest ser forslaget som et forebyggende og sundhedsfremmende initiativ.

2.8. Det er endvidere Regionsudvalgets opfattelse, at der ikke i tilstrækkelig grad er taget højde for, at der i de enkelte medlemslande er divergerende lovgivning omkring grænsekontrol m.v. i forbindelse med indvandring fra andre lande og herunder risiko for spredning af sygdomme. Regionsudvalget finder, at der ikke i dag er et tilstrækkeligt overblik over national lovgivning på dette område, og skal derfor opfordre Kommissionen til at tilvejebringe et sådant, idet det foreslåede system skal respektere sådan lovgivning. Generelt skal etablering af et overvågningssystem ses i sammenhæng med eksisterende og forventede regler om fri bevægelighed.

3. Konkrete bemærkninger

3.1. Etablering af netværket

3.1.1. Regionsudvalget hilser velkommen, at Kommissionen lægger vægt på, at etablering af et overvågningssystem kræver, at de oplysninger, der skal udveksles, er så præcise, troværdige og ensartede som muligt.

3.1.2. Idet det er Regionsudvalgets opfattelse, at eksisterende data er ret uensartede, opfordrer Udvalget til, at Kommissionen tager initiativ til, at der udarbejdes en nøje beskrivelse af, hvorledes det sikres, at oplysningerne er troværdige og ensartede, herunder, at de også aktuelt udveksles, når det er nødvendigt. Efter Regionsudvalgets opfattelse giver etablering af et netværk til overvågning af smitsomme sygdomme ikke mening, hvis der ikke på forhånd tages tilstrækkeligt hensyn til disse forhold.

3.1.3. Regionsudvalget hilser velkomment, at Kommissionen peger på, at det skal undersøges, hvorvidt netværket kan etableres inden for rammerne af allerede eksisterende programmer.

3.1.4. Regionsudvalget skal i den forbindelse pege på, at Kommissionen beskriver nøjagtigt, hvorledes man helt konkret forestiller sig systemet gennemført. Regionsudvalget skal derfor opfordre til, at der foretages en nøje undersøgelse af, om eksisterende telekommunikationsprogrammer kunne være egnede. I den forbindelse skal Regionsudvalget opfordre til, at Kommissionens GD XIII inddrages i dette arbejde.

3.1.5. Regionsudvalget konstaterer, at Kommissionen peger på, at der allerede i dag på nationalt og regionalt niveau eksisterer forskellige programmer til overvågningen af smitsomme sygdomme. Der peges i den forbindelse f.eks. på obligatoriske indberetningssystemer, der efter Kommissionens opfattelse forekommer mere effektive i nogle medlemslande end andre. Der peges også på, at der forekommer store forskelligheder i disse systemer.

3.1.6. Uanset disse forskelligheder, såvel med hensyn til indhold som effektivitet, er det Regionsudvalgets opfattelse, at det foreslåede system i så høj grad som muligt bør bygge på eksisterende systemer for at undgå dobbeltarbejde og unødig ressourceanvendelse. Man bør særlig være opmærksom på muligheden for anvendelse af informationer indsamlet af basissundhedstjenesterne. Regionsudvalget skal derfor opfordre Kommissionen til nøje at undersøge eksisterende systemers egnethed som eventuelle forbilleder for det foreslåede netværk.

3.1.7. Regionsudvalget konstaterer, at Kommissionen foreslår, at netværket blandt andet skal bestå af overvågningscentre.

3.1.8. Regionsudvalget skal i den forbindelse pege på, at det vil være oplagt at etablere disse centre på regionalt niveau i det omfang, ansvaret for sundhedsvæsenets drift ligger dér. Det bør også undersøges, om der allerede i dag eksisterer overvågningscentre på regionalt eller lokalt niveau, der vil kunne indgå i netværket.

3.1.9. Regionsudvalget konstaterer, at Kommissionen opfordrer medlemslandene til inden for 6 måneder efter vedtagelse af gennemførelse af netværket at meddele Kommissionen eksisterende systemer og komponenter m.v.

3.1.10. Det er Regionsudvalgets opfattelse, at 6 måneder er meget kort tid til at klarlægge de områder, som artiklen beskriver, idet det vil kræve ikke ubetydelige administrative ressourcer. Perioden foreslås derfor forlænget til 12 måneder.

3.1.11. Regionsudvalget konstaterer, at Kommissionen foreslår, at der til gennemførelse af netværket skal nedsættes et forskriftsudvalg med repræsentanter fra hvert medlemsland. En repræsentant fra Kommissionen skal have formandskabet.

3.1.12. Regionsudvalget skal opfordre til, at der også - eventuelt ad hoc - inddrages personer fra det regionale og lokale niveau samt sundhedseksperter i forskriftsudvalget. Dette vil især være afgørende i de tilfælde, hvor ansvaret for driften af sundhedsvæsenet ligger dér, og hvor disse myndigheder derfor er de relevante aktører.

3.1.13. Regionsudvalget hilser velkomment, at Kommissionen er opmærksom på, at de oplysninger, der indsamles i forbindelse med etablering af netværket, indsamles under ét, og at det derfor ikke vil være muligt at identificere enkeltpersoner.

3.1.14. Regionsudvalget er enig i denne problemstilling, idet fortroligheden af indsamlede data kan rejse etiske og juridiske problemer.

3.2. Forholdet til og samarbejde med tredjelande m.v.

3.2.1. Regionsudvalget hilser velkommen, at Kommissionen peger på muligheden for inddragelse af tredjelande i samarbejdet.

3.2.2. Regionsudvalget er enig i, at et sådant samarbejde bør etableres, idet smitsomme sygdomme ikke respekterer grænser. Hertil kommer, at man nok må konstatere, at nogle af de sygdomme, som systemet foreslås at indeholde, i nogen grad må henføres til øget indvandring fra Østeuropa. Regionsudvalget skal derfor opfordre til, at Kommissionen gør sig klart, hvorledes et sådant samarbejde kan etableres - ikke blot med Østlandene, men med tredjelande i det hele taget.

3.2.3. Regionsudvalget finder anledning til at understrege, at det ikke blot er sundhedstilstande i Østeuropa eller i tredjelande i det hele taget, der er årsag til genopståen af visse tidligere udryddede smitsomme sygdomme. Der er også internt i Unionen sundhedsproblemer. Regionsudvalget peger derfor på, at EU's strukturfonde giver mulighed for økonomisk støtte til sundhedsinitiativer i mål 1-regionerne. Med henblik på fremme af folkesundheden og forebyggende initiativer er det efter Regionsudvalgets opfattelse vigtigt samtidig at sætte ind med midler i disse områder.

3.2.4. Regionsudvalget konstaterer, at Kommissionen foreslår, at der skal ses på, hvilke beskyttelsesforanstaltninger der bør tages i haste/katastrofetilfælde »specielt i havne og lufthavne«.

3.2.5. Regionsudvalget skal i den forbindelse understrege, at det foreslåede netværk ikke må give anledning til diskrimination i forbindelse med indrejsemuligheder. Det er usikkert, hvad Kommissionen mener med formuleringen, men efter Regionsudvalgets opfattelse vil det ikke være hensigtsmæssigt, om tredjelandes borgere vil blive undergivet yderligere kontrol i forbindelse med etablering af netværket. Eventuel national lovgivning skal dog i videst muligt omfang respekteres.

3.2.6. Regionsudvalget hilser velkomment, at Kommissionen foreslår at inddrage internationale organisationer i samarbejdet.

3.2.7. Dette er Regionsudvalget enig i, og Udvalget opfordrer derfor til, at det klarlægges, hvorledes f.eks. WHO og WHO/Euro i København kan inddrages. Formålet bør være at undgå overlappende foranstaltninger.

3.3. Økonomi og evaluering

3.3.1. Regionsudvalget bemærker, at Kommissionens forslag blandt andet peger på rammerne for den tidligere meddelelse om AIDS og andre smitsomme sygdomme som grundlag for det konkret foreslåede netværk.

3.3.2. Hermed er der efter Regionsudvalgets opfattelse ikke taget tilstrækkelig højde for, hvorledes etablering af netværket konkret skal finansieres. Regionsudvalget understreger derfor, at de økonomiske forhold nøje bør klarlægges, inden der træffes konkret beslutning om etablering af netværket. Regionsudvalget er af den opfattelse, at en finansiering af netværket via de midler, der er afsat til gennemførelse af AIDS-programmet, vil være yderst uheldig og formentlig ikke mulig, idet gennemførelse af AIDS-programmet er ressourcekrævende nok i sig selv.

3.3.3. Regionsudvalget konstaterer, at Kommissionen nævner, at det andet handlingsforløb i forbindelse med etablering af netværket skal rumme mulighed for assistance til pilotprojekter på nationalt plan.

3.3.4. Regionsudvalget skal i den forbindelse opfordre Kommissionen til at beskrive rammerne for denne assistance, herunder mulighed for økonomisk støtte. Regionsudvalget opfordrer samtidig til, at regionale og lokale myndigheder også bliver støtteberettigede i det omfang, ansvaret for driften af sundhedsvæsenet ligger dér.

3.3.5. Umiddelbart ser det ikke ud til, at Kommissionen har gjort sig helt konkrete overvejelser om evaluering af netværkets effektivitet.

3.3.6. Regionsudvalget skal derfor opfordre til, at der opstilles rammer for gennemførelse af en evaluering, herunder angivelse af en tidshorisont.

Bruxelles, den 13. juni 1996.

Pasqual MARAGALL i MIRA

Formand for Regionsudvalget

() EFT nr. C 123 af 26. 4. 1996, s. 10.